Diari Oficial de la Generalitat Valenciana


Sumari del DOGV 3948, del 27-02-2001 (2001/1802)

ORDRE de 22 de febrer de 2001, de la Conselleria d'Agricultura, Pesca i Alimentació, per la qual es regulen ajudes, en l'exercici 2001, al conreu del gira-sol introduït en la rotació de conreus de secà.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3948

Data del DOGV
:   27-02-2001

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2001/1802


Data del document
:   22-02-2001

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * ajuda a l'agricultura
    * guaret
    * ajuda pública
    * suport econòmic
    * FEOGA
    * gira-sol

ORDRE de 22 de febrer de 2001, de la Conselleria d'Agricultura, Pesca i Alimentació, per la qual es regulen ajudes, en l'exercici 2001, al conreu del gira-sol introduït en la rotació de conreus de secà. [2001/M1802]
  
El Reglament (CE) 1.257/1999, del Consell, de 17 de maig, sobre ajudes al desenvolupament rural a càrrec del Fons Europeu de Garantia Agrària (FEOGA), estableix, en el capítol VI i en els articles 22 al 24, un règim d'ajudes per a la utilització de mètodes de producció agropecuària compatible amb el medi ambient.
  
En l'article 49 del Reglament (CE) 1.750/1999, de la Comissió, de 23 de juliol, pel qual s'estableixen disposicions d'aplicació del Reglament (CE) 1.257/1999, es deroga el Reglament (CEE) 746/1996, de la Comissió, i es condiciona l'aplicació dels reials decrets 51/1995, 632/1995 i 928/1995, en els quals se sustentava el desenvolupament del programa agroambiental espanyol anterior, tot i que s'especifica que continuaran aplicant-se les accions aprovades per la Comissió en el marc del Reglament 2.078/1992.
  
Amb el Reglament (CE) 1.257/1999, per a tot el conjunt d'ajudes comunitàries a favor d'un desenvolupament rural sostenible, es consolida l'anterior marc d'actuacions agroambientals, i es fixa un nou període de programació corresponent als anys 2000/2006.
  
Aquesta ordre es dicta a l'empara dels dits reglaments i del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient.
  
La finalitat d'aquesta normativa és establir a la Comunitat Valenciana un règim d'ajudes per fomentar el respecte a l'alternativa cereal, gira-sol en els cultius de secà, amb la realització de determinades pràctiques agronòmiques beneficioses per al medi ambient.
  
En virtut de tot això,
  
ORDENE
  
Article 1. Objecte i àmbit d'aplicació
  
1. El règim d'ajudes al gira-sol de secà en la rotació establit per mitjà del Reial Decret 4/2001, de 12 de gener, pel qual s'estableix un règim d'ajudes a la utilització de mètodes de producció agrària compatibles amb el medi ambient, serà d'aplicació a la Comunitat Valenciana en l'exercici 2001, d'acord amb allò regulat en aquesta disposició, i en les altres de desenvolupament d'aquesta que puga dictar l'administració general de l'estat.
  
Aquesta ordre té per objecte contribuir a la protecció del sòl i la sostenibilitat de l'explotació i assegurar la rotació de cultius que incloga el gira-sol en les explotacions cerealistes de secà, pel seu efecte beneficiós agroambiental.
  
2. A la Comunitat Valenciana, l'àmbit d'aplicació del règim serà tot el territori.
  
3. A l'efecte d'aquesta ordre, s'entendrà per titular de l'explotació, explotació agrària, parcel·la agrícola i activitat agrària el que s'estableix en l'article 3 del Reial Decret 4/2001. Així mateix, s'entendrà per bones pràctiques agràries les definides en l'annex I.
  
Article 2. Beneficiaris
  
Podran sol·licitar aquestes ajudes els titulars d'explotacions agràries situades al territori de la Comunitat Valenciana que complisquen els requisits de l'Ordre de 10 de gener de 2001, de la Conselleria d'Agricultura, Pesca i Alimentació, per a optar al pagament per superfície de gira-sol, i que es comprometen a la sembra de gira-sol per un període de cinc anys, en tota o en part de la seua explotació, i a realitzar les actuacions especificades en la mesura 1.3, actuacions agroambientals amb respecte a la rotació de cultius de l'annex II del Reial Decret 4/2001, sempre que les superfícies esmentades hagen percebut el pagament compensatori pel cultiu del gira-sol en secà durant alguna de les campanyes compreses en el període 1995 a 1998/1999.
  
La superfície mínima de cultiu per poder sol·licitar aquestes ajudes s'estableix en 0,3 hectàrees.
  
Article 3. Sol·licituds
  
1. Els interessats hauran de sol·licitar les ajudes que es regulen en aquesta ordre mitjançant els formularis habilitats per la Conselleria d'Agricultura, Pesca i Alimentació, en els quals hauran de figurar:
  
- Dades personals del titular de l'explotació.
  
- Relació de totes les parcel·les agrícoles de l'explotació situades a la Comunitat Valenciana en què es cultiva gira-sol en secà, incloses aquelles per les quals no sol·liciten les ajudes, amb indicació, per a cadascuna, de les referències cadastrals alfanumèriques amb la superfície neta de conreu de la parcel·la, expressada en hectàrees amb dos decimals. Totes les parcel·les agrícoles declarades i identificades cadastralment es contrastaran amb la base de dades facilitada per les gerències del cadastre de rústica i hauran de tenir la qualificació cadastral corresponent.
  
- Declaració que totes les dades són certes i que el titular coneix les condicions establides per la normativa per a la concessió de les ajudes.
  
- Declaració que el titular de l'explotació adquireix els compromisos que s'especifiquen en aquesta ordre.
  
- Declaració que prestarà col·laboració per facilitar els controls i l'assessorament tècnic corresponent, així com que reintegrarà les quantitats cobrades indegudament, incrementades, si s'escau, amb l'interés legal corresponent.
  
2. Les sol·licituds s'emplenaran en tots els apartats i hauran d'anar firmades pel titular de l'explotació o la persona degudament autoritzada per aquest. En qualsevol cas, quan el sol·licitant actue a través del representant, aquest haurà d'acreditar fefaentment tal condició, així com expressar en la sol·licitud les seues dades personals.
  
3. Les sol·licituds es presentaran en les oficines de la Conselleria d'Agricultura, Pesca i Alimentació o en els altres llocs a què es refereix l'article 38 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Article 4. Documentació que es presentarà juntament amb la sol·licitud d'ajudes
  
Juntament amb la sol·licitud de les ajudes, el titular de l'explotació haurà d'aportar:
  
a) Acreditació de la identificació del sol·licitant: en el cas de persones físiques, fotocòpia del DNI i NIF, en el cas de persones jurídiques o agrupacions de persones físiques, fotocòpia del CIF o etiqueta d'identificació fiscal, còpia compulsada dels estatuts de l'entitat i/o escriptura de constitució, i certificat de l'acta on conste l'acord de sol·licitar les ajudes i el nomenament del representant de l'entitat per a efectuar la gestió; en el cas d'agrupacions es presentarà, a més, un document en el qual s'accepte per part de tots els membres de l'agrupació la responsabilitat solidària quant al compliment dels compromisos, així com la de reintegrar les quantitats percebudes indegudament.
  
b) Croquis acotats que permeten localitzar la parcel·la agrícola, en el cas que en alguna parcel·la la superfície de conreu no coincidisca amb la cadastral.
  
c) Fotocòpia de la sol·licitud de les ajudes per superfície de determinats conreus herbacis d'alguna o diverses campanyes compreses en el període 1995 a 1998/1999, en la qual s'inclourà la declaració de les parcel·les objecte de l'ajuda amb conreu de gira-sol en secà.
  
d) Acreditació de la titularitat, per part del beneficiari, de les dades bancàries per al pagament de l'ajuda, mitjançant el document normalitzat de la Conselleria d'Agricultura, Pesca i Alimentació de manteniment de tercers.
  
e) Per a les persones físiques o jurídiques no exonerades del compliment del que s'estableix en l'Ordre de 30 de maig de 1996, de la Conselleria d'Economia i Hisenda, autorització per a sol·licitar la seua situació enfront de les obligacions tributàries i de la Seguretat Social o, si de cas hi manca, un certificat d'estar al corrent de les seues obligacions tributàries i amb la Seguretat Social.
  
Article 5. Termini de sol·licituds
  
1. El termini presentació de sol·licituds de participació en el règim d'ajudes al gira-sol de secà en la rotació serà el comprés entre el dia d'entrada en vigor d'aquesta ordre i el segon divendres de març de 2001.
  
2. El segon i successius anys de permanència en el programa, els titulars estan obligats a sol·licitar el pagament de l'anualitat corresponent, requisit imprescindible per al cobrament de les ajudes. El termini serà, cada any, el comprés entre l'1 de gener i el segon divendres del mes de març. No obstant això, per a les sol·licituds de pagament anual s'admetran fins a 25 dies naturals següents a la finalització del termini establit, si bé en aquest cas l'import de les ajudes es reduirà en un 1% per cada dia hàbil de retard. Les sol·licituds presentades amb posterioritat es consideraran com a no presentades.
  
3. En el cas de no presentar aquesta sol·licitud de pagament anual en alguna de les anualitats i si durant aqueix període van continuar complint-se els compromisos, condicionat a la verificació, el titular continuarà en el programa i no percebrà les ajudes corresponents a aqueix any. Si es dóna el cas de no presentar la sol·licitud de pagament anual durant dos anys consecutius, es considerarà reincidència i es procedirà a l'anul·lació de l'expedient i a sol·licitar al titular les quantitats percebudes fins a aquell moment, incrementades en l'interés legal corresponent.
  
Article 6. Compromisos
  
Durant un període de cinc anys, els titulars d'explotacions que sol·liciten les ajudes regulades en aquesta ordre hauran de complir els compromisos especificats en l'annex II del Reial Decret 4/2001, referents a la mesura 1.3 sobre actuacions agroambientals amb respecte a la rotació de conreus: el gira-sol de secà en la rotació, així com els que afecten a l'explotació dels continguts en l'annex I sobre bones pràctiques agràries.
  
Especialment, els titulars d'explotacions es comprometran a:
  
1. Emplenar i mantenir actualitzat un quadern de camp en el qual es detallaran totes les operacions de conreu realitzades en cadascuna de les parcel·les.
  
2. Establir un pla del conreu anual per a les parcel·les.
  
3. Respectar la rotació de conreus, i excloure les parcel·les sembrades de gira-sol en la campanya anterior, amb un marge de tolerància del 25% de la superfície d'acollida, llevat que l'explotació es traspasse totalment o parcialment a un altre titular, amb subrogació dels compromisos adquirits. En cas que es practique la rotació de l'explotació completa, els compromisos s'entendran acomplits en anys alterns.
  
4. Triturar el canyot del gira-sol i escampar-lo perquè s'incorpore al sòl.
  
5. Mantenir el restoll de gira-sol sense pasturar. Mantenir el restoll del cereal precedent o realitzar pasturatge controlat, seguit en els dos casos de l'enterrament.
  
6. Mantenir els límits existents a l'inici del compromís, per a la protecció de flora i fauna.
  
7. Realitzar la sembra del conreu en dosis no inferiors a 3,25 quilograms per hectàrea.
  
8. No birbar químicament en el conreu del gira-sol, llevat dels casos de sembra directa i llaurada mínima, i sempre amb herbicides de toxicitat baixa, classificats AAA o AAB.
  
9. Comunicar a l'administració qualsevol canvi esdevingut en l'explotació que afecte els compromisos adquirits.
  
Article 7. Incompatibilitats
  
Serà d'aplicació el que s'estableix en l'article 8 i l'annex III del Reial Decret 4/2001 pel que fa a la incompatibilitat de les ajudes regulades en aquesta ordre.
  
Les ajudes establides per a actuacions agroambientals respectant la rotació de conreus amb el gira-sol de secà seran incompatibles amb les establides en altres mesures agroambientals amb un objectiu similar, com és la mesura 9.3 sobre ramaderia ecològica.
  
Article 8. Canvis de titularitat de l'expedient
  
1. Les sol·licituds de canvi de titularitat de l'expedient es podran presentar en les mateixes oficines a què es refereix l'article 3 d'aquesta ordre.
  
2. El termini per a comunicar el canvi de titular per part del beneficiari, així com la sol·licitud del nou titular, serà el mateix que s'indica en l'article 5.2 per a les sol·licituds de pagament anual, excepte per als canvis motivats per causes de força major.
  
3. En la sol·licitud hauran de figurar les dades del nou titular i les de l'anterior titular juntament amb la conformitat que dóna traspàs al total o a part de l'explotació.
  
4. En el cas d'un nou titular sense compromís anterior, caldrà aportar, juntament amb la sol·licitud, la documentació acreditativa de la identitat d'aquest i la resta de documentació relacionada en l'article 4 d'aquesta ordre.
  
5. El nou titular se subrogarà en els compromisos adquirits pel temps restant contret per a l'explotació traspassada i haurà de complir les condicions i els compromisos per poder ser beneficiari de les ajudes.
  
Article 9. Ampliació de superfície
  
1. Cada titular d'explotació solament podrà ser titular d'un únic expedient de sol·licitud d'ajuda agroambiental de la mesura regulada en aquesta ordre, durant el període de compromisos.
  
2. Es permetrà ampliar la superfície inicial per incorporació de nova superfície o per incorporació de superfície per subrogació de compromisos adquirits per un altre titular, durant els tres anys següents al de la sol·licitud inicial. No s'aprovaran ampliacions de superfície l'últim any pel qual es van adquirir els compromisos.
  
3. Els compromisos adquirits s'ampliaran a la superfície addicional per la resta del període, sempre que la superfície d'aquesta ampliació siga igual o superior a 0,3 hectàrees i igual o inferior al 50% de la superfície inicial.
  
4. La sol·licitud d'ampliació de superfície haurà de fer-se en el termini que s'especifica en l'article 5.2 per a les sol·licituds de pagament anual.
  
Article 10. Quantia de les ajudes
  
Els sol·licitants de l'ajuda podran ser beneficiaris de les primes anuals que es recullen en l'annex II del Reial Decret 4/2001 i especificada per a la mesura 1.3 sobre actuacions agroambientals amb respecte a la rotació de conreus: el gira-sol de secà en la rotació, de 10.000 pessetes/hectàrea (60,10 euros/hectàrea).
  
Aquestes primes seran finançades en un 75% pel Fons Europeu d'Orientació i Garantia Agrària (FEOGA). El Ministeri d'Agricultura, Pesca i Alimentació finançarà el 50% de la part de l'ajuda no finançada pel FEOGA i la resta, la Generalitat Valenciana.
  
Article 11. Comité tècnic
  
En compliment dels compromisos especificats en la mesura 1.3, actuacions agroambientals amb respecte a la rotació de conreus, en l'annex II del Reial Decret 4/2001, es crea el comité tècnic per a l'aplicació de la mesura agroambiental regulada en aquesta ordre en la Comunitat Valenciana.
  
El comité tècnic estarà format pel director general de Producció Agrària, el director general d'Innovació Agrària i Ramaderia, el cap de l'Àrea de Protecció dels Conreus, el cap de l'Àrea de Garantia Agrària i el cap del Servei de Mesures d'Acompanyament de la PAC. Serà suplent el personal tècnic competent en la matèria de les dues direccions generals de la Conselleria d'Agricultura, Pesca i Alimentació.
  
Article 12. Règim de controls
  
La Conselleria d'Agricultura, Pesca i Alimentació realitzarà tant controls administratius sobre les sol·licituds d'ajuda com controls sobre el terreny sobre una mostra, com a mínim, del 5% de les sol·licituds rebudes i registrades en la campanya de referència, d'acord amb les disposicions dels articles 46 a 48 del Reglament (CE) 1750/99, de la Comissió.
  
Els controls administratius consistiran, d'una banda, en la comprovació de les dades consignades en la sol·licitud de l'ajuda, així com l'adequació d'aquestes amb les dades que es troben en poder de l'administració pública, i d'altra banda, en la comprovació del respecte a la normativa comunitària i estatal vigent, especialment allò que s'estableix en el Reglament (CEE) 3508/92, del Consell, pel qual s'estableix un sistema integrat de gestió i control, i en el Reglament (CEE) 3887/1992, de la Comissió, pel qual s'estableixen les normes d'aplicació d'aquell.
  
La documentació relativa a la titularitat de les parcel·les no s'aportarà amb la declaració, si bé haurà de ser aportada posteriorment si es detecten duplicitats en els controls administratius o si es considera necessària per a qualsevol fase de la tramitació.
  
Els controls sobre el terreny s'efectuaran seguint el pla de controls establit per la Conselleria d'Agricultura, Pesca i Alimentació, així com qualsevol altra actuació en aquest sentit que es considere oportuna.
  
En les visites de control sobre el terreny es comprovarà el compliment dels compromisos en les parcel·les sol·licitades, així com la superfície d'aquestes parcel·les.
  
Els titulars facilitaran a l'administració el corresponent quadern de camp en què es relacionen totes les parcel·les de l'explotació agrària, la seua utilització, faenes, tractaments, etc.
  
Es comprovarà la subvencionalitat de les parcel·les agrícoles per qualsevol mitjà adequat, i es podrà sol·licitar al titular documentació addicional en cas de ser necessari.
  
Quan es comprove que la superfície determinada en els controls és superior a la declarada en una sol·licitud d'ajuda, serà la superfície declarada la que es tinga en consideració per al càlcul de l'import de l'ajuda.
  
Quan es comprove que la superfície declarada en una sol·licitud d'ajuda és superior a la superfície determinada, l'import de l'ajuda es calcularà a partir de la superfície efectivament determinada en el control. No obstant això, llevat de casos de força major, la quantia de l'ajuda es reduirà el doble de la diferència comprovada si aquesta és superior al 3 per cent o a 2 hectàrees i no superara el 20% de la superfície determinada i, en el cas que aquest excedent supere el 20% de la superfície determinada, no es concedirà cap ajuda.
  
Article 13. Reintegrament de les ajudes
  
El beneficiari de les ajudes estarà obligat al reintegrament d'aquestes, incrementades en l'interés legal corresponent calculat en funció del termini transcorregut entre el pagament i el reemborsament per part del beneficiari, en els casos següents:
  
1. Incompliment de compromisos, d'acord amb el Reial Decret 4/2001, tret de causes de força major degudament justificades. En aquest cas es comunicarà per escrit a l'administració.
  
2. Reducció de la superfície inicial per la qual es van adquirir els compromisos per cinc anys més enllà d'un marge de tolerància, que no obeïsca a un traspàs total o parcial de l'explotació a un altre titular, llevat de causa de força major.
  
3. Si el nou titular, en el cas de traspàs total o parcial de l'explotació, no se subroga en els compromisos adquirits, l'anterior titular està obligat a tornar l'import de les ajudes percebudes.
  
En el cas que el beneficiari cesse definitivament en l'activitat agrària, sempre que hagen transcorregut més de tres anys i no resulte possible l'assumpció dels compromisos pel successor, no procedirà el reemborsament de les ajudes percebudes.
  
4. Si s'obstaculitzen els controls.
  
5. La renúncia de les ajudes únicament s'acceptarà el primer any de concessió, si s'ha comunicat per escrit en el termini de 30 dies hàbils comptadors des de la comunicació de la resolució de concessió. Si no es fa, s'entendrà que accepta l'ajuda i les condicions d'aquesta, i estarà sotmés al règim de control. La renúncia en anys posteriors obliga al reintegrament de les ajudes percebudes.
  
Article 14. Casos de força major
  
1. En els casos de força major que impedisquen al beneficiari continuar amb els compromisos subscrits, no s'exigirà cap reemborsament de les ajudes percebudes pel període de compromís efectiu.
  
2. Són causa de força major, de conformitat amb el que es disposa en l'article 30 del Reglament (CE) 1.750/1999, les següents:
  
a) Defunció de l'agricultor.
  
b) Incapacitat professional de llarga duració de l'agricultor.
  
c) Expropiació d'una part de l'explotació, si aquesta no era previsible el dia en què es va subscriure el compromís.
  
d) Calamitats naturals greus que afecten seriosament la superfície agrícola de l'explotació.
  
3. La notificació de les causes de força major i de les proves relatives a aquestes haurà de realitzar-se per escrit en el termini de 10 dies hàbils a partir de la data en què va ocórrer l'event.
  
Article 15. Tramitació i pagament
  
La proposta de resolució de l'expedient correspondrà al cap dels serveis territorials de la Conselleria d'Agricultura, Pesca i Alimentació, el qual elevarà aquesta proposta al director general de Producció Agrària, el qual resoldrà per delegació, de conformitat amb la disposició final primera.
  
La sol·licitud es considerarà desestimada si la resolució no es notifica en el termini de sis mesos des de la finalització del termini de presentació de les sol·licituds.
  
La tramitació del pagament s'ajustarà a allò que es determina en el Decret 178/1996, de 2 d'octubre, del Govern Valencià, pel qual es designa la Conselleria d'Agricultura, Pesca i Alimentació com a organisme pagador de les despeses corresponents a la política agrària comunitària.
  
La despesa que origine l'aplicació d'aquesta ordre es farà a càrrec de l'aplicació pressupostària 326591.934312740.4 (Programa d'Ordenació i Garantia Agrària en el Marc de la PAC), línia T4730000, dels pressupostos de la Generalitat Valenciana per a l'any 2001, amb un import global de 69.058.777 de pessetes (60.101,21 euros).
  
A falta de normes especials, nacionals o comunitàries, d'aplicació per al desplegament i gestió del Programa de Mesures d'Acompanyament de la PAC, caldrà atenir-se al que s'estableix en l'article 47 del Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana.
  
Disposició transitòria
  
Les sol·licituds d'ajuda resoltes d'acord amb el Reial Decret 1471/2000 i amb l'Ordre de 7 de setembre de 2000, de la Conselleria d'Agricultura, Pesca i Alimentació, per la qual es disposa l'aplicació a la Comunitat Valenciana del règim de mesures al suport i manteniment del conreu del gira-sol de secà establit per mitjà del Reial Decret 1471/2000, seran adaptades, a partir del segon any de vigència, a allò que s'estableix en el Reial Decret 4/2001, i a allò que s'estableix en aquesta ordre.
  
Disposicions finals
  
Primera
  
Es faculta el director general de Producció Agrària per al desplegament i execució del que es disposa en aquesta ordre i es delega en aquest per a la resolució de les sol·licituds.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 22 de febrer de 2001
  
La consellera d'Agricultura, Pesca i Alimentació,